Inavol Rungus

Inavol Rungus (Jawi: ‏ايناۏول روڠوس‎‎) merupakan kain kapas tenunan bercorak manusia,flora dan fauna yang digunakan oleh kaum Rungus,ia merupakan sejenis tenunan yang dihasilkan dan digunakan oleh warga Rungus di Kudat,Sabah, Malaysia.
Tenunan ini memiliki warna sekurangnya empat warna iaitu warna hitam,merah,kuning dan putih .Warna yang lebih dominasi antara empat warna adalah hitam kerana kaum Rungus mempercayai bahawa warna itu lambang kekuasaan.Rungus merupakan salah satu sub kumpulan yang tergolong dalam kelompok kaum Kaum Kadazan-Dusun.Rungus juga mempunyai bahasa yang hampir sama dengan bahasa Dusun di sabah dan bahasa tagalog yang ada di Filipina.
Inavol datangnya daripada perkataan "Rungus" yang bermaksud tenun.Pada masa dahulu masyarakat kaum rungus akan mangavol "menenun" atau "tenunan" bagi menghasilkan pakaian,masyarakat kaum rungus pada masa dahulu mengusahakan tanaman pokok kapas bagi menghasilkan benang untuk di tenun.
Tenunan Rungus dikenali sebagai mangavol yang memaparkan ketinggian nilai tradisinya berdasarkan teknik pembuatan dan hiasan motif yang dihasilkan. Kain ini ditenun secara tradisional ini diusahakan oleh kaum Rungus yang mendiami daerah Kudat, Sabah. Tenunan Rungus menggunakan benang kapas. Proses menenun kain Rungus ini serupa dengan proses menenun kain tradisi di Sabah. Alat tenunan dipanggil kek sandang belakang (back strap loom) atau disebut ‘babaal’ dalam bahasa Rungus. Warna tradisi kain Rungus ialah hitam, merah, kuning dan putih. Warna kuning dan putih digunakan sebagai warna rekacorak dan jalur. Corak kain ini direka supaya jalur-jalur tersusun mengikut motif yang berlainan. Motif tenunan Rungus berunsurkan bentuk binatang, manusia, senjata dan tumbuh-tumbuhan.
Suku kaum Rungus terkenal dengan kebudayaan mereka yang asli dan tidak ditelan zaman. Pakaian tradisional mereka adalah hasil tenunan tangan mereka sendiri dengan menggunakan kapas yang lebih dikenali sebagai kapok oleh penduduk setempat.
Suku kaum Rungus memilih hitam sebagai warna pakaian tradisional mereka. Penggunaan warna hitam asalnya daripada kepercayaan bahawa warna hitam adalah lambang kekuasaan atau warna ketuhanan yang mana dapat melindungi si pemakai daripada makhluk-makhluk halus yang jahat. Ada sesetengah pihak mengatakan bahawa penggunaan warna hitam adalah disesuaikan dengan cara hidup dan keadaan semulajadi pada waktu itu.
MOTIF DOMINAN DALAM PENGHASILAN KAIN TENUNAN RUNGUS
Kain tenunan Rungus adalah penghasilan yang memerlukan kepekaan terhadap alam semulajadi yang dijadikan sebagai panduan dalam mereka cipta motif dan hasil dari kepekaan itu maka lahirlah kain yang dipenuhi dengan berbagai jenis motif sebagai ragam hias pada hasil tenunan tersebut. Kain Tinongkupan yang dihasilkan untuk membuat baju tradisi lelaki memiliki motif yang memenuhi kain tersebut dan penghasilan kain yang amat unik. Motif yang terdapat pada kain tenunan Rungus adalah :
Benurunsi – bermotifkan siput dan kerang. Binongkok – motif bersumberkan imej katak. Binorokidung – motif tema jejak ular, istilah lain untuk motif ini Rinugading. Binugang – motif menyerupai burung. Binutuan – motif yang menyerupai jalinan kulit kayu. Inansal – motif bersumberkan pagar. Inompuling – motif bersumberkan serampang ikan. Inugarang – motif menyerupai biawak atau cicak kecil. Inumpizos – motif menyerupai ulat bulu. Kinadamazam – motif buah kadamazam. Kiambang Kiapu – motif bunga kayu. Kinulit – motif bertemakan kulit pisang. Lijawan – motif paku pakis. Linimut – bertemakan imej kumbang. Linopung – motif bersumberkan ular sawa. Linopung do kisorod – motif seperti ular bersirip. Livato – motif bersumberkan semangat atau hantu. Miniyamban – motif bersumberkan bungkusan kuih. Mitotorungak – motif bersumberkan kemasyarakatan iaitu kelompok. Monsimuung – bersumberkan imej semangat atau binatang. Pinodkimo – bermotifkan kulit tiram. Sinikuvan – bermotifkan buku benang. Sinopung – motif bentuk piramid. Sinubung – motif ukiran kayu yang dicucuk dengan sesuatu benda ditengahnya. Sinusuk rabung – motif pucuk rebung. Tinikou Sada – motif ekor ikan. Tiningulun – motif bersumberkan bentuk manusia. Tinolutug – motif segi empat yang dikelilingi corak segi tiga. Tinubou – motif bertemakan burung merak mengigal. Tinukad – motif bersumberkan tangga. Vinalahan – motif bunga rotan (vakau). Vinusak – motif bunga-bunga hutan. Vinusak Kapok – motif seperti bunga kapok.
Walau bagaimanapun, Motif ini dikategorikan mengikut 5 kategori antaranya :
1. Berbentuk Orang 2. Berbentuk Semangat atau Hantu 3. Berbentuk Binatang seperti Cicak/Biawak, Katak, Ular 4. Bersumberkan Geometri seperti piramid, tangga, pagar 5. Bersumberkan Tumbuhan seperti bunga, rotan, rabung .